АҞӘА, хәажәкыра 5 - Sputnik. Америка ахада Дональд Трамп иӡбеит 2014 шықәса рзы, Украинатәи аҭагылазаашьа инадҳәаланы, Урыстәыла аганахьала иалагалаз асанкциақәа рыҿҳәара даҽа шықәсык ирыцҵазарц. Абри атәы аанацҳауеит РИА Новости.
Асанкциақәа алагалан 2014 шықәса хәажәкыра 6 рзы, усҟантәи ахада Барак Обама уи аӡбамҭа инапы анаҵаиҩы ашьҭахь.
"Украина адемократиатә процессқәеи аинститутқәеи ҵызшәаауа, иара аҭынчреи ашәарҭадареи ирԥырхагоу, асуверенитети аҳәынҭқарратә ҵакыреи рзы ишәарҭоу аусқәа мҩаԥызго, уи активқәа закәаншьаҭада изтәызтәуа ахаҿқәа рполитикеи Урыстәылатәи Афедерациа аиҳабыра рполитикеи уаанӡеиԥш уажәгьы Еиду Аштатқәа рмилаҭтә шәарҭадара ҵнашәаауеит", - ҳәа иҩуеит атәыла ахада.
Урыстәылеи мраҭашәаратәи атәылақәеи реизыҟазаашьа ԥхасҭахеит 2014 шықәса рзы Украина аҳәынҭқарратә мчра анеиҭакха ашьҭахьи Ҟрым Урыстәыла аилазаара ианалагалаха ашьҭахьи. Мраҭашәаратәи атәылақәа Урыстәылатәи Афедерациа Украина аусқәа аҽрыланагалеит ҳәа асанкциақәа азышьақәдыргылеит. Аха, аҵыхәтәантәи аамҭақәа рзы, Урыстәыла иаҿагылоу асанкциақәа аԥыхтәуп ҳәа Мраҭашәарантәи аҳәамҭақәа лассы-лассы иуаҳауеит.